Belarus' nasjonale fjernsyns- og radioselskap

Belarus' nasjonale fjernsyns- og radioselskap (belarusisk: Нацыянальная дзяржаўная тэлерадыёкампанія Рэспублікі Беларусь, russisk: Национальная государственная телерадиокомпания Республики Беларусь) er Belarus' statlige kringkastingsselskap. Selskapet forkortes ofte Belteleradio eller på engelsk BTRC. Selskapet driver seks tv-kanaler og to riksdekkende radiokanaler. Det ble medlem av Den europeiske kringkastingsunion siden 1993, men ble suspendert fra unionen i 2021.


== Bakgrunn ==


=== Historie ===

Selskapet startet sin første offisielle radiosending fra hovedstaden Minsk 15. november 1925. I starten nådde radiostasjonen lyttere i omkrets av rundt 300 kilometer, og sendingene varte bare 30 minutter daglig. De første programmene besto stort sett av klassisk musikk og opplesing av bøker og verk av datidens forfattere. De neste tiårene ble sendenettet stadig utvidet, og i mai 1962 begynte   BTRC med internasjonale sendinger.Den første prøvesendingen med fjernsyn skjedde 1. januar 1956. Programannonsør Tamara Bastun hilste seerne i Minsk velkommen: «God aften! Godt nytt år! Vi starter nå våre prøvesendinger.»Det første året nådde sendingene rundt 4 millioner seere innen en radius på rundt 60 kilometer. Tv-senteret i Minsk kunne bare produsere ett program om gangen og opptil seks timer daglig.


=== Sensur og propaganda ===
I sovjet-tiden var både radio og fjernsyn strengt kontrollert av lokale og sentrale myndigheter. Etter Sovjetunionens kollaps, tok president Aleksandr Lukasjenko over styringen av Belarus og har innført et autoritært regime der kritikere og politiske motstandere har lite eller ingen spillerom. I dette bildet har internasjonale eksperter, menneskerettighetsorganisasjoner og politiske motstandere i Belarus ansett BTRC for å være Lukasjenkos viktigste middel for å spre propaganda. Kringkasteren har blitt anklaget for å spre feilinformasjon, aktivt sverte politiske motstandere og fuske med valgresultater. Flere ansatte og ledere i BTRC har også flere ganger blitt utestengt fra EU og USA.I 2017 fjernet også YouTube en film som BTRC hadde lastet opp. «Dokumentaren» hadde blitt sendt på hovedkanalen Belarus 1 og trakk sammenligninger mellom den politiske motstandsgruppen Den hvite legion og nazistene. I filmen hevdet BTRC at gruppen hadde planer om terrorangrep mot blant annet Moskva. Gruppen ble nedlagt tidlig i 2000-årene. Tross den politiske ensidige vinklingen sier 55 prosent av belaruserne at de stoler på statlige medier, mens bare 39 prosent sier de stoler på uavhengige medier.


=== Utestengelsen fra EBU i 2021 ===
I 2020 og 2021 ble kringkasteren satt under sterkt press på grunn av sin omstridte politiske rolle. Presset økte etter presidentvalget i 2020, der sittende president Lukasjenko hvedet å ha vunnet valget. I etterkant av valget ble det massive og langvarige protester over hele Belarus, og BTRC ble brukt aktivt av myndighetene til å sverte opposisjonen og fremheve Lukasjenko. Kritikken mot BTRC ble ytterligere styrket våren 2021, da kringkasteren valgte bandet Galasy ZMesta til å representere landet i Eurovision Song Contest. Valget ble raskt kritisert av pressen og menneskerettighetsgrupper, som mente BTRC bevisst hadde valgt en regime-vennlig deltaker som «danset etter pipen» til myndighetene. Etter store protester besluttet EBU i mars 2021 at det belarusiske bidraget ikke var i tråd med konkurransereglene. I stedet måtte BTRC endre bidraget eller levere inn et nytt bidrag, ellers ble Belarus diskvalifisert fra konkurransen. 26. mars kunngjorde EBU at de hadde diskvalifisert Belarus fra konkurransen, siden BTRC ikke hadde lykkes med å levere et bidrag i tråd med konkurransereglene.I etterkant av Eurovision Song Contest 2021 økte presset mot EBU om å vurdere BTRCs medlemskap i unionen. Et medlemskap i EBU krever at kringkasteren har en viss demokratisk og redaksjonell frihet, uten kontroll og direkte inngripen fra landets politiske ledelse. Bare dager etter konkurransen besluttet EBU å utestenge BTRC med virkning fra juli. Dermed mistet kringkasteren tilgangen til Eurovisions-nettet, inkludert sendingerettigheter til idrettsarrangementer, nyhetsutveksling og kultur. Dette omfatter også rett til å sende og delta i Eurovision Song Contestog Junior Eurovision Song Contest. Utestengelsen varer i utgangspunktet frem til 2024.


== Fjernsyn ==
BTRC driver seks tv-kanaler: fem nasjonale, en regional og en internasjonal kanal.
Belarus 1 – Landets hovedkanal. Retter seg mot et bredt publikum og sender nyheter, idrett, filmer og serier.
Belarus 2 – Underholdningskanal som sender show, utdanningsprogram, komedieserier samt store idrettsbegivenheter.
Belarus 3 – Kulturkanal som følger «statens informasjonspolitikk for landets kulturliv».
Belarus 4 – Nettverkskanal for fem regionale tv-stasjoner: Brest, Vitsiebsk, Homjel, Hrodna, Minsk og Mahiljow.
Belarus 5 – Dekker nasjonalidrett og sunn livsstil.
Belarus 24 – Internasjonal kanal som retter seg mot seere utenfor Belarus.
NTV Belarus – Startet sendinger 4. juli 2006. Sender innhold og serier fra den russiske tv-kanalen NTV Russia.


== Radio ==
Selskapet driver to nasjonale og tre regionale radiokanaler på FM-båndet.
Første kanal – landets største radiokanal.
Radio Belarus – nasjonal og internasjonal kanal. Sender på åtte språk: belarusisk, russisk, polsk, engelsk, tysk, fransk, spansk og kinesisk.
Radio Kultur – regionskanal med kultur- og musikkprogrammer.
Radio Stolitsa – regionskanal med lokale programmer.
Radius FM – regionskanal som retter seg mot ungdom.


== Navn ==
Selskapet har offisielle navn på flere språk:

Engelsk: National State Television and Radio Company of the Republic of Belarus – BTRC
Belarusisk: Нацыянальная дзяржаўная тэлерадыёкампанія Рэспублікі Беларусь (Natsyjanalnaja dejarzjawnaja teljeradyjokampanija Respubliki Belarus)
Russisk: Национальная государственная телерадиокомпания Республики Беларусь (Natsionalnaja gosudarstvennaja teleradiokompanija Respubliki Belarus)


== Referanser ==


== Eksterne lenker ==
Offisielt nettsted 
(en) Belteleradio – kategori av bilder, video eller lyd på Commons